ອີສຣາແອນໂຈມຕີເຮືອທີ່ ມຸ້ງໜ້າໄປຍັງເຂດກາຊາ
ກຳລັງກອງທັບເຮືອອີສຣາແອນ ໂຈມຕີຝູງເຮືອຂອງພວກນັກເຄື່ອນໄຫວນິຍົມປາເລສໄຕນ໌ ທີ່ມຸ້ງໜ້າໄປຍັງເຂດກາຊາ ເຮັດໃຫ້ພວກຄົນໃນເຮືອເສຍຊີວິດຢ່າງນ້ອຍ10 ຄົນ
ກຳລັງກອງທັບເຮືອຂອງອີສຣາແອນ ໄດ້ບຸກທຳລາຍຂະບວນເຮືອ 6 ລຳ ທ່ີບັນທຸກພວກນັກເຄື່ອນໄຫວ ທ່ີນິຍົມພວກປາເລສໄຕນ໌ ທ່ີກຳລັງປະກອບພາລະກິດໃຫ້ການຊ່ອຍເຫລືອໃນເຂດກາຊາ ຊຶ່ງພວກທະ ຫານໜ່ວຍກ້າຕາຍຂອງອີສຣາແອນໄດ້ສັງຫານພວກນັກເຄື່ອນໄຫວໃນເຮືອຢ່າງນ້ອຍ 10 ຄົນ ກຳລັງຂອງອີສຣາແອນໄດ້ລັດທາງຂອງພວກຝູງເຮືອເຫລົ່ານີ້ໃນມື້ຄືນຜ່ານມານີ້ ໂດຍພາກັນບຸກເຂົ້າໄປໃນເຮືອ ຈາກພວກເຮືອບິນເຮລີຄອບເຕີ ແລະພາກັນເປີດສາກຍິງໃສ່ເຮືອລຳນຶ່ງເປັນຢ່າງນ້ອຍ ບັນດານັກເຄື່ອນໄຫວ ນິຍົມປາເລສໄຕນ໌ ກ່າວວ່າ ພວກຢູ່ໃນເຮືອຢ່າງນ້ອຍ30ຄົນໄດ້ຮັບບາດເຈັບ ກອງທັບອີສຣາແອນກ່າວວ່າ ພວກໜ່ວຍກ້າຕາຍຂອງຕົນໄດ້ເປີດສາກຍິງໃສ່ເຮືອຫລັງຈາກພວກນັກເຄື່ອນໄຫວ ໂຈມຕີເຂົາເຈົ້າດ້ວຍມີດ ກ້ອນຫິນ ທໍ່ເຫລັກແລະຍິງປືນໃສ່ເຂົາເຈົ້າ ທະຫານອີສຣາແອນກ່າວວ່າການຍິງຕໍ່ສູ້ກັນ ໄດ້ເພີ່ມທະວີຂຶ້ນ ຫລັງຈາກພວກປະທ້ວງຍຶດອາວຸດຈາກທະຫານຄົນນຶ່ງຂອງຕົນ ແລະທະຫານຂອງຕົນຫລາຍຄົນ ໄດ້ຮັບບາດເຈັບໃນການປະທະກັນຫລາຍຄັ້ງ ຮອງລັດຖະມຸນຕີການຕ່າງປະເທດອີສຣາແອນ ທ່ານ Danny Ayalon ກ່າວຫາພວກທີ່ຈັດສົ່ງຝູງເຮືອເຫລົ່ານີ້ວ່າ ມີຄວາມຕັ້ງໃຈແບບຮຸນແຮງ ແຕ່ບັນດາຜູ້ຕາງໜ້າຂອງຂະບວນການອີດສະລະກາຊາຫລືFree Gaza Movement ກ່າວວ່າ ພວກເຂົາເຈົ້າພຽງແຕ່ພະຍາຍາມດຶງດູມຄວາມສົນໃຈຕໍ່ການປິດລ້ອມເປັນເວລາ3 ປີຂອງອີສຣາແອນໃນ ເຂດກາຊາເທົ່ານັ້ນ ປະທານາທິບໍດີ Mahmoud Abbas ແຫ່ງປາເລສໄຕນ໌ ປະນາມການປະຕິງານຂອງອີສຣາແອນນີ້ ໂດຍເອີ້ນວ່າ ເປັນ ການຂ້າລ້າງຜານຜູ້ຄົນເປັນໝູ່ ກະຊວງການຕ່າງປະເທດເທີກກີ ກ່າວວ່າ ການບຸກລຸກໂຈມຕີຂອງອີສຣາແອນນີ້ເປັນ ທີ່ຮັບເອົາບໍ່ໄດ້ ແລະເຕືອນອີສຣາແອນວ່າອີສຣາແອນຈະປະເຊີນກັບຜົນສະທ້ອນຕາມພາຍຫລັງ